Document ID: 32008L0003

EIROPAS PARLAMENTA UN PADOMES DIREKTĪVA 2008/3/EK
(2008. gada 15. janvāris),
ar ko Direktīvu 2003/54/EK groza attiecībā uz dažu noteikumu piemērošanu Igaunijā
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 47. panta 2. punktu, 55. un 95. pantu,
ņemot vērā Komisijas priekšlikumu,
ņemot vērā Eiropas Ekonomikas un sociālo lietu komitejas atzinumu (1),
apspriedušies ar Reģionu komiteju,
saskaņā ar Līguma 251. pantā noteikto procedūru (2),
tā kā:
(1)
Pievienošanās sarunās Igaunija izvirzīja argumentu par tās elektroenerģijas nozares īpatnībām, prasot pārejas periodu Eiropas Parlamenta un Padomes Direktīvas 96/92/EK (1996. gada 19. decembris) par kopīgiem noteikumiem attiecībā uz elektroenerģijas iekšējo tirgu (3) piemērošanai.
(2)
Ar 2003. gada Pievienošanās akta VI pielikumu Igaunijai tika piešķirts pārejas periods līdz 2008. gada 31. decembrim Direktīvas 96/92/EK 19. panta 2. punkta piemērošanai attiecībā uz tirgus pakāpenisku atvēršanu.
(3)
Turklāt 2003. gada Pievienošanās līguma Nobeiguma aktam pievienotajā 8. deklarācijā minēts, ka pasākumi īpašās situācijas risināšanai, kas saistīta ar degslānekļa nozares pārstrukturizāciju Igaunijā, notiks līdz 2012. gada beigām.
(4)
Direktīvu 96/92/EK aizstāja ar Eiropas Parlamenta un Padomes Direktīvu 2003/54/EK (2003. gada 26. jūnijs) par kopīgiem noteikumiem attiecībā uz elektroenerģijas iekšējo tirgu un par Direktīvas 96/92/EK atcelšanu (4), kas bija jāīsteno līdz 2004. gada 1. jūlijam un kas paātrināja elektroenerģijas tirgus atvēršanu.
(5)
Ar 2003. gada 17. septembra vēstuli Igaunija iesniedza pieprasījumu līdz 2012. gada 31. decembrim nepiemērot Direktīvas 2003/54/EK 21. panta 1. punkta b) apakšpunktu par tirgus atvēršanu patērētājiem, kas nav mājsaimniecības. Turpmākajā vēstulē 2003. gada 5. decembrī Igaunija norādīja, ka tā plāno līdz 2015. gada 31. decembrim pilnīgi atvērt minētās direktīvas 21. panta 1. punkta c) apakšpunktā minēto tirgu.
(6)
Igaunijas pieprasījuma pamatā bija pamatots degslānekļa nozares pārstrukturizācijas plāns, kas aptvēra laikposmu līdz 2012. gada 31. decembrim.
(7)
Degslāneklis ir vienīgais vietējais energoresurss Igaunijā, un Igaunija saražo gandrīz 84 % pasaules degslānekļa. 90 % elektroenerģijas Igaunija ražo no šā cietā kurināmā. Tādēļ tam ir liela stratēģiska nozīme Igaunijas energoapgādes drošībā.
(8)
Turpmāka atkāpe laikposmam no 2009. gada līdz 2012. gadam ir vajadzīga, lai aizsargātu investīcijas ražotnēs un saglabātu Igaunijas energoapgādes drošību, vienlaikus nodrošinot iespēju risināt šo ražotņu izraisītās nopietnās vides problēmas.
(9)
Padome 2004. gada 28. jūnijā pieņēma Direktīvu 2004/85/EK, ar ko groza Eiropas Parlamenta un Padomes Direktīvu 2003/54/EK attiecībā uz konkrētu noteikumu piemērošanu Igaunijā (5), ar ko tika piešķirta pieprasītā atkāpe.
(10)
Tiesa ar 2006. gada 28. novembra Spriedumu lietā C-413/04, Parlaments/Padome (6), anulēja Direktīvu 2004/85/EK, ciktāl tā piešķīra Igaunijai atkāpi no Direktīvas 2003/54/EK 21. panta 1. punkta b) un c) apakšpunkta piemērošanas pēc 2008. gada 31. decembra, un uzlika attiecīgu pienākumu nodrošināt tikai daļēju tirgus atvēršanu - 35 % no patēriņa 2009. gada 1. janvārī - un pienākumu ik gadus ziņot par patēriņa robežvērtībām, paplašinot pieejamību tiešo patērētāju interesēs.
(11)
Daļējās atcelšanas pamatojums bija nevis iemesli saistībā ar Direktīvas 2004/85/EK būtību, bet gan nepareizi izvēlēts juridiskais pamats.
(12)
Tā kā iemesli, kāpēc Igaunijai tika piešķirta atkāpe no Direktīvas 2003/54/EK 21. panta 1. punkta b) un c) apakšpunkta pēc 2008. gada 31. decembra, joprojām ir spēkā, attiecīgi jāgroza minētā direktīva, izmantojot to pašu Direktīvas 2004/85/EK redakciju, bet izvēloties pareizu juridisko pamatu,
IR PIEŅĒMUŠI ŠO DIREKTĪVU.
1. pants
Direktīvas 2003/54/EK 26. panta 3. punktu aizstāj ar šādu punktu:
“3. Igaunijai līdz 2012. gada 31. decembrim piešķir pagaidu atkāpi no 21. panta 1. punkta b) un c) apakšpunkta piemērošanas. Igaunija veic pasākumus, kas vajadzīgi, lai atvērtu savu elektroenerģijas tirgu. To veic pakāpeniski visā pārskata laikposmā ar mērķi pilnībā atvērt tirgu līdz 2013. gada 1. janvārim. Atvērtais tirgus 2009. gada 1. janvārī aptver vismaz 35 % no patēriņa. Ik gadu Igaunija Komisijai ziņo par patēriņa sliekšņiem, paplašinot pieejamību tiešo patērētāju interesēs.”
2. pants
Dalībvalstīs stājas spēkā normatīvie un administratīvie akti, kas vajadzīgi, lai līdz 2008. gada 23. janvārim izpildītu šīs direktīvas prasības. Dalībvalstis par to tūlīt informē Komisiju.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādas atsauces.
3. pants
Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Strasbūrā, 2008. gada 15. janvārī

Labels: 3
18
15
14